Áherslur í Fræðslustefnu Vatnajökulsþjóðgarðs Eitt af meginhlutverkum Vatnajökulsþjóðgarðs er að miðla þekkingu um hlutverk sitt og starfsemi til samfélagsins sbr. Lög um Vatnajökulsþjóðgarð nr. 60 / 2007 . Markmið þjóðgarðsins er að móta jákvætt og skapandi umhverfi með virkri fræðslu fyrir starfsfólk , gesti og nærsamfélag . Veita skal fræðslu um náttúru , náttúruvernd , sögu , mannlíf og menningarminjar og einnig skal stuðla að rannsóknum til að efla þekkingu á þessum þáttum . Vatnajökulsþjóðgarður hefur það ábyrgðarhlutverk að vernda stór svæði í náttúru Íslands og að taka á móti gestum . Fræðsluáætlun Vatnajökulsþjóðgarðs byggir á fræðslustefnu sem þjóðgarðurinn hefur sett sér . Þjóðgarðurinn er ávallt í stöðugu samtali við nærsamfélag , fyrirtæki og gesti og hefur líka lagalegar skyldur sem ríkisstofnun . Ytra starf fræðslu þarf því að tryggja að boðleiðir upplýsinga séu sterkar og að þær nái til margra hópa . Gæði ytra starfs endurspeglast af innra starfi því er ánægt og hæft starfsfólk grunnurinn að farsælli upplýsingamiðlun . Aðferðir skulu vera í stöðugri þróun og starfsfólk þarf að temja sér nýsköpun í starfi og sækja sér endurmenntun . Í nútíma samfélagi er flæði upplýsinga mikið , miðlar margir en hins vegar gæði og trúverðugleiki af skornum skammti . Ábyrgð þjóðgarðsins gagnvart náttúrunni og loftslagsbreytingum er mikil og því er lykilatriði að gæði og fagmennska sé í allri miðlun og að hún sé aðgengileg . Eins og kemur fram í mannauðsstefnu Vatnajökulsþjóðgarðs liggur krafturinn á bak við þjóðgarðinn ekki eingöngu í einstakri náttúru hans heldur einnig í kröftugu og ánægðu starfsfólki . Leitast er við að hafa í störfum hæft og vel menntað starfsfólk með reynslu og getu til að sinna starfi sínu af fagmennsku . Starfsmönnum skal gert kleift að auka stöðugt við færni sína og þekkingu og þróast þannig í starfi en tryggja um leið vöxt og þroska Vatnajökulsþjóðgarðs . Einnig er vonast til að með því sé stuðlað að meiri ánægju í starfi og vinnustaðurinn laði til sín gott starfsfólk .